**חוש השמיעה- קולטים מידע**

**⏴ במבט חדש לכיתה א**

**היקף יחידת הלימוד:** שיעור אחד

**עמודים:** 27-25

# מטרות

* התלמידים יסבירו שמשמעות המושג "לשמוע" היא "לקלוט מידע בעזרת האוזניים".
* התלמידים יפרטו את סוגי המידע שקולטים בעזרת חוש השמיעה (קולות וצלילים בעוצמות שונות).
* התלמידים יציינו שהאוזניים הן איבר החוש של חוש השמיעה.

# היערכות לשיעור

* 6 בקבוקי זכוכית שקופים זהים (בירה/משקה קל) או 6 גביעי יין, בקבוק מים גדול (מלא), כף מתכת, צבע מאכל.
* פעמון, תוף מרים, מד רעש וקסילופון (לגבי השניים אחרונים - לא חובה).
* סרטון שמע **מזהים קולות בסביבה** באתר **במבט חדש**.
* להכין כרטיסים עם המילים: **איברים, חוש השמיעה, אזנים, מידע, קולות, צלילים**
* מומלץ לקרוא במדריך למורה את **ההבהרות המתודיות** המתייחסות לנושאי הלימוד שבפרק השני, עמוד 36.

**מהלך השיעור - ראו בעמודים הבאים.**

# מהלך השיעור: חוש השמיעה – קולטים מידע

| **מרכיבי מעגל הלמידה** | **פעילויות** |
| --- | --- |
| פתיחה | יחידת לימוד זו תעסוק בסוגי המידע שקולטים בעזרת חוש השמיעה**.**  **קולטים מידע בעזרת חוש השמיעה**  מבקשים מהתלמידים לשבת זקוף, לעצום עיניים ולהקשיב למתרחש בסביבה.  מבקשים מהם להקשיב לקולות היטב ולזהות קולות שונים במרחב הכיתה ומחוצה לה (דרך החלון/במסדרון). מומלץ למורה "ליצור" קולות נוספים חלשים וחזקים (מחיאת כף, לחישה באוזן לאחד התלמידים, תיפוף בתוף, פתיחה וסגירה של הארון. חשוב להפיק את הקולות במיקומים שונים בכיתה).  משוחחים עם התלמידים ומבררים עימם אלו קולות אנו קולטים מהסביבה בחיי היומיום? עורכים רשימת קולות ושואלים במה עוזרים לנו הקולות? (הקולות שאנו שומעים מסייעים לנו לקלוט מידע מהסביבה); ומה ההבדל בין הקולות? (חלקם טבעיים, חלקם מלאכותיים, חלקם חלשים וחלקם חזקים). מבקשים מהם לנסות ולדרג את הקולות על-פי עוצמת הקול שלהם (במידה וברשותכם מד רעש, הציגו אותו לתלמידים והסבירו למה הוא נועד. מומלץ להיעזר בו לקביעת עוצמת הקולות- כדאי לדון מדוע יש צורך במדידת עצמת קול, עצמת קול גבוהה מדי מזיקה לבריאות כמו למשל רעש חזק של מכוניות ועוד?).  מבצעים יחד חלק ב של המשימה **מה קולטים בעזרת חוש השמיעה?** שבעמוד 25.   * מומלץ להיכנס[**במבט מקוון**](https://mabatmekuvan.ramot.org/ramot-heb)(מנויים) לספר הדיגיטלי, עמוד 25 למשימה **זיהוי קולות**.   במשימה זו הילדים מאזינים לקולות של בעלי חיים וחפצים, מזהים מהו מקור הקול וממיינים את הקולות לחפצים ולבעלי חיים.  קוראים את המידע שבתבנית **היודעים אתם ש?**, עמוד 25 |
| התנסות | **מפיקים ומזהים קולות:**  מעמידים את בקבוקי הזכוכית בשורה על השולחן. ממלאים אותם בכמויות שונות של מים. מוסיפים לכל בקבוק מספר טיפות של צבע מאכל ( הצבע נועד על מנת להבחין בהבדל בגובה המים שבבקבוקים- גבה המים משפיע על גבה הקול)). המורה מקישה בעדינות על הבקבוקים ומפיקה צלילים שונים.  מזמינים 2 - 3 תלמידים להתנסות בהפקת קולות ומבצעים יחד חלק א' של המשימה **מזהים ומפיקים קולות** שבעמוד 26.  המורה מקישה שוב על הבקבוקים ומפיקה צלילים נוספים. מבקשים מהתלמידים להאזין לחזור עליהם בעזרת מחיאות כפיים או תוף מרים או תיפוף על השולחן. מזמינים אותם להמציא מנגינות נוספות (במידה וברשותכם קסילופון, מומלץ להשתמש בו ולהשוות בין הצלילים המופקים ממנו לעומת אלה שהופקו מן הבקבוקים).  מבצעים יחד חלק ב של המשימה **מזהים ומפיקים קולות** שבעמוד 26. |
| המשגה | קוראים יחד את קטע המידע **חוש השמיעה** שבעמוד 27.  מסכמים את הפעילות ושואלים:   * בעזרת מה זיהיתם את הקולות? (חוש השמיעה) ואיזה איבר סייע לכם לקלוט את הקולות? (אוזניים).   תולים את כרטיסי המילים: איברים, חוש השמיעה, אזנים, מידע, קולות, צלילים  מחלקים את המילים לזוגות בעלי מכנה משותף  מחברים משפט עם זוגות מילים שיש ביניהן קשר. |
| יישום | מאזינים לקולות בסרטון **מזהים קולות** בסביבה שבאתר **במבט חדש** ומזהים אותם.  ממיינים את הקולות לקולות מן הטבע ולקולות שאינם מן הטבע.   * מומלץ להיכנס לאתר מט"ר לדגם הוראה **חצר בית הספר כסביבת לימוד חוץ כיתתית**   **- חושים בפעולה**. הדגם מאיר את הפוטנציאל של חצר בית הספר כסביבת למידה להכרת מאפיינים של עצמים שונים בסביבה בעזרת החושים. אפשר להפעיל דגם זה כתפיחה לנושא.   * באתר **במבט חדש**, סביבות למידה, כיתה א, סרטון ובו משחק **זיהוי קולות בעלי חיים**. * מומלץ להיכנס לאתר [**במבט מקוון**](https://mabatmekuvan.ramot.org/ramot-heb) (מנויים) ולבצע את המשימה **יוצאים לטייל עם חוש השמיעה**.   משחק שבו התלמידים מאזינים לקולות של בעלי חיים שונים ומזהים קולות בעלי החיים בעזרת חוש השמיעה. אפרש לבצע פעילות זו באופן יחידני לתלמידים מתקדמים או להראות חלקים במליאה.   * מומלץ להיכנס לאתר [**במבט מקוון**](https://mabatmekuvan.ramot.org/ramot-heb) (מנויים) ולבצע את המשימה **חוש השמיעה מהו -כלי הנגינה?.**   המשימה עוסקת בקליטת מידע על ידי חוש השמיעה. התלמידים קולטים מידע בעזרת חוש השמיעה: הם מאזינים לכלי נגינה שונים, ועליהם לזהות מהו כלי הנגינה ששמעו.  אפשר גם לשלב בנייה של כלי נגינה מחומרים שונים כסיכום לנושא. |
| סיכוםורפלקציה | איזה מידע אנו קולטים בעזרת חוש השמיעה?  אלו סוגי קולות אנו קולטים בעזרת חוש השמיעה?  מה למדתי היום בשיעור על עוצמת הקולות ומד רעש (אם היה)?  מה אהבתי בשיעור? |